**Metalic**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tânjind după iubiri nescrise,

Metalic, sună prin oraș,

Un scârțâit de uși închise

Și ziduri fără peisaj.

Pe-alocuri, zgura se întinde,

Un joc demonic delirează,

Privești bordura cum se vinde

În ceața care avansează.

Lipsită-i luna de mândrie

Când prin canale-și duce traiul,

Cenușa palmelor învie,

Pe la balcoane, mucegaiul.

Bătrâna umbră, neclintită,

Se stinge-ncet, câte puțin,

În colț, pândește o ispită

Prin ochii unui asasin.